આટલું જ નહીં સૌરાષ્ટ્રના મોટાભાગના વિસ્તારમાં અને ઉત્તર ગુજરાતમાં પણ વેપારીઓ ૧૦ના સિક્કા સ્વીકારવાનું ટાળી રહ્યા છે. જેને લઇને લોકોની પરેશાની સતત વધી છે. એક તરફ વેપારીઓ ૧૦ના સિક્કા સ્વીકારતા નથી, બીજી તરફ બેંકોમાંથી તમને સિક્કા ધરાર પધરાવવામાં આવી રહ્યા છે. હવે સામાન્ય લોકોને આ સિક્કા વટાવવા ક્યાં? એ સવાલ સતાવી રહ્યો છે. બેંકો સિક્કા સ્વીકારતી નથી ત્યારે જ રિઝર્વ બેંક ઓફ ઇન્ડિયા લોકોને મેસેજ કરીને ૧૦નાં તમામ સિક્કાઓ ચલણમાં હોવાની વાતો કરી રહી છે. જ્યારે RBIએ રૂ. ૧૦ના સિક્કા ચલણમાં મુક્યા ત્યારે તેનો એટલો ક્રેઝ હતો કે, લોકો આવા સિક્કાનો સંગ્રહ કરતા હતા. ઘણા લોકો પાસે ખૂબ જ મોટી સંખ્યામાં ૧૦ના સિક્કાનું કલેકશન હતું. સરકારે કાળું નાણું બહાર લાવવાના નામે રૂ. ૫૦૦ અને રૂ. ૧૦૦૦ની ચલણી નાટો રદ કરી તેના કારણે લોકો પરેશાન થઇ ગયા. આ સમસ્યા માંડ થાળે પડી ત્યારે જ એવી અફવા શરૂ થઇ ગઇ કે રૂ. ૨૦૦૦ની નોટો પણ રદ કરી દેવામાં આવશે. લોકોએ પોતાની પાસેની આવી નોટો તરત જ બેંકમાં જમા કરાવવા માટે કવાયત શરૂ કરી દીધી.